E. Kukan, poslanec: (2008-01-29):
Stanovisko SDKÚ – DS k Lisabonskej zmluve je konzistentné už dlhú dobu. Opakovane strana vyjadrila svoje podporné stanovisko k jej prijatiu. Koniec koncov strana podporovala a angažovala sa aj pri príprave a prijatí Zmluvy o ústave pre Európu, teda určitým spôsobom predchodkyne súčasnej zmluvy. Vtedy sa angažovala pri jej prijatí a takisto aj pri rokovaní v Národnej rade Slovenskej republiky, ktorou Národná rada vyslovila s ňou súhlas. Chcem tiež pripomenúť, že vtedajší predseda vlády a predseda SDKÚ – DS v snahe dosiahnuť čo najširšiu politickú dohodu a zhodu v tejto dôležitej otázke pozval na politické rokovania predstaviteľov všetkých parlamentných politických strán. Pripomínam to. Súčasná, teda Lisabonská zmluva nenahradzuje pôvodné zmluvy –  Zmluvu o Európskej únii a Zmluvu o Európskych spoločenstvách. Dopĺňa ich bežným spôsobom, ako tomu bolo v prípade predošlej novelizácie, keď bola prijatá Zmluva z Nice. Sme presvedčení, chcem hovoriť zrozumiteľne a jednoznačne, že Lisabonská zmluva je pozitívnym prínosom pre ďalšie efektívnejšie fungovanie Európskej únie. Nechcem vymenúvať všetky nové pozitívne atribúty, ktoré by sa mali prejaviť pri posilňovaní fungovania európskych inštitúcií. Jej hlavný prínos tkvie v rešpektovaní a posilňovaní jednej zo základných hodnôt, na ktorej je vybudovaná Európska únia, Európska spoločnosť, teda hodnota demokracie. Len stručne teda spomeniem, že zjednotenie rozhodovacích procesov a právnych aktov s výnimkou spoločnej zahraničnej a bezpečnostnej politiky, ktorá má svoj vlastný režim, možnosti legislatívnej iniciatívy pre obyvateľov členských štátov Európskej únie, jasne definovaný katalóg jednotlivých kategórií právomoci Európskej únie, posilnenie právomoci pre národné parlamenty, teda aj pre Národnú radu Slovenskej republiky, posilnenie kontroly subsidiarity s národnými parlamentmi, povinnosť Európskej komisie informovať parlamenty členských krajín o svojich návrhoch a možnosť pre nich vznášať svoje námietky a namietať porušenie princípu subsidiarity a proporcionality, nové kompetencie pre Európsky parlament, zavedenie spolurozhodovacieho postupu ako štandardného legislatívneho postupu, to sú všetko ustanovenia, kvôli ktorým SDKÚ – DS pozitívne hodnotí a podporuje Lisabonskú zmluvu. Samozrejme, nechcem to príliš rozvádzať. Aj my si uvedomujeme, že nie je ideálna, že nie je optimálna, ale spoločenstvo, ktoré sa skladá z 27 členských štátov, z ktorých si každý aktívne ochraňuje svoje národné záujmy, ťažko môže dosiahnuť takú optimálnu zmluvu, ktorá by urobila šťastnými všetkých. Toto podporné stanovisko SDKÚ – DS bolo prezentované ústami predstaviteľov strany opakovane v médiách, na konferenciách, či už medzinárodných, alebo domácich, na seminároch, sympóziách a podobne. Rovnako tak aj tu na pôde Národnej rady Slovenskej republiky pri prerokúvaní tohto bodu vo výboroch poslanci za SDKÚ – DS hlasovali za. Vyjadrili podporu tejto zmluve. To chcem znovu zopakovať. SDKÚ – DS však v zásade namieta proti situácii, v akej má Národná rada Slovenskej republiky prerokovať túto zmluvu. V každej demokratickej spoločnosti je pre opozíciu vytvorený legitímny priestor pre jej fungovanie. Jeho súčasťou je kontrola vlády a vedenie politického dialógu s vládou. Politický vývoj na Slovensku za ostatné mesiace svedčí o tom, že tento priestor jej vládna koalícia neposkytuje. Naopak, plne ho likviduje. Kategoricky odmietame prístup, ktorý prijala a používa vládna koalícia, teda politické valcovanie opozície, jej znevažovanie, nezmyselné, ničím nepodložené obviňovanie, ale aj odmietanie politického dialógu. Aj v súvislosti s touto schôdzou Národnej rady Slovenskej republiky nám išlo o dialóg medzi koalíciou a opozíciou. O dodržiavanie demokratických princípov a  slobôd, ako aj neformálnych, nepísaných pravidiel, ktorým sa bežne hovorí politická kultúra. Ak vládne strany odmietajú diskusie o tlačovom zákone, ak ignorujú upozornenia medzinárodných organizácií na to, že návrh tlačového zákona je nedemokratický a nie sú ostatné ochotné diskutovať o prípadných zmenách otáznych v časti tohto zákona, tak to ste, páni z koalície, naozaj zašli priďaleko. Všetko, čo som povedal, má súvis s dnešným rokovaním o Lisabonskej zmluve. Žiadame od vládnej koalície politické rokovania o zmluve, pretože takéto rokovania na najvyššej politickej úrovni politických strán neboli. Chceme dialóg, politickú diskusiu v súlade s demokratickými princípmi fungovania spoločnosti v riadnom členskom štáte Európskej únie. Ako minimum požadujeme rokovania, ktoré by viedli k dohode alebo zhode na návrhu nového tlačového zákona. Za okolností, ktoré sú dnes na Slovensku, poslanecký klub SDKÚ – DS sa dnes nezúčastní na hlasovaní o vyslovení súhlasu s Lisabonskou zmluvou. Ale veď, páni a dámy z koalície, vy naozaj reálne čakáte podporu svojim návrhom od tejto opozície? Od opozície, ktorú systematicky kriminalizujete, ktorú váš premiér posiela do väzenia, ktorú obviňujete z ekonomickej vlastizrady, o ktorej hovoríte, že spáchala najväčšie zločiny v dejinách Slovenska a teraz chcete, naozaj čakáte, že my vás budeme dnes takto podporovať? (Potlesk.) Ešte jedna poznámka. Zjavná politická nadpráca, ktorú tu predviedol dnes pán minister zahraničných vecí. Na záver svojho vystúpenia takisto nepomôže predsedovi vlády, aby získala hlasy opozičných poslancov. (Potlesk.) Máme, je viacero možností, ako túto situáciu riešiť, zodpovedne riešiť. Zodpovedne riešiť v záujmoch Slovenska. Môžeme schôdzu prerušiť a rokovať o tejto zmluve neskôr, keď bude vytvorená priaznivejšia, demokratickejšia atmosféra. Naše stanovisko vychádza aj z právneho názoru, že je možné o vyslovení súhlasu Národnej rady Slovenskej republiky s medzinárodnou zmluvou hlasovať opakovane. Je dostatočný časový priestor do konca tohto roka. Na záver chcem poukázať na politickú zodpovednosť predsedu Národnej rady Slovenskej republiky v súvislosti s priebehom a výsledkom prerokovania tohto bodu na pôde Národnej rady Slovenskej republiky. Ak máme všetci záujem na tom, aby sme riešili otázku v prospech Slovenskej republiky, v prospech jej medzinárodného postavenia, tak by sme takisto všetci mali realisticky, triezvo zhodnotiť súčasnú politickú situáciu, ktorá je tu dnes, a zachovať sa podľa toho. Poslanecký klub SDKÚ – DS prezentoval svoje stanovisko a my vyzývame rovnako k zodpovednosti vás, kolegyne a kolegovia z poslaneckých klubov vládnej koalície. Ďakujem pekne. (Potlesk.)